Melléklet

**Stratégiai együttműködési megállapodás az önkormányzati rendezvények egyenlő esélyű hozzáférésének biztosításáról**

Amely létrejött egyrészről

* Szombathely Megyei Jogú Város Önkormányzata (9700 Szombathely, Kossuth u.1-3. adószáma; 15733658-2-18
* részéről eljár: Dr. Puskás Tivadar) és

másrészről a

* Vakok és Gyengénlátók Vas Megyei Egyesülete (9700 Szombathely, Vörösmarty u.32. adószáma:18895038-1-18 képviselő: Bősze György elnök)
* Mozgássérültek Vas Megyei Egyesülete (9700 Szombathely, Szelestey l.u.42. adószáma:19896551-1-18 képviselő: Oláh Jánosné elnök)
* ÉFOÉSZ Vas Megye Szervezete (9700 Szombathely,11-es Huszár út 116. adószáma:18658237-1-18 képviselő: Dr. Horváthné Németh Klára elnök)
* SINOSZ Vas Megyei Szervezete (9700 Szombathely, Kiskar u.5. adószám: 19655031-2-42 képviselő: Dr. Kósa Ádám) (továbbiakban együtt: Partnerek)

(a továbbiakban közösen: Felek) között a lent megjelölt napon az alábbiak szerint.

**Preambulum**

Az együttműködő Felek Magyarország Alaptörvényével, az Egyesült Nemzetek Szervezete Fogyatékossággal élő személyek jogairól szóló Egyezményével, valamint a fogyatékos személyek jogairól és esélyegyenlőségük biztosításáról szóló 1998. évi XXVI. törvénnyel, továbbá a magyar jelnyelv használatáról szóló 2009. évi CXXV. törvénnyel összhangban egyetértenek abban, hogy elősegítsék a fogyatékossággal élő emberek társadalmi életben való aktív részvételét.

A hazai jogszabályok szellemében a „tervezési, döntési folyamatok során kiemelten kell kezelni a fogyatékos személyek sajátos szükségleteit, és figyelemmel kell lenni arra, hogy a fogyatékos személyek a bárki által igénybe vehető lehetőségekkel csak különleges megoldások alkalmazása esetén élhetnek.”

A hivatkozott jogszabályokban meghatározott célok elősegítése érdekében, a Miniszterelnök stratégiai társadalmi kapcsolatokért felelős megbízottjának kezdeményezésére, a Felek stratégiai együttműködési megállapodást kötnek az állami rendezvények egyenlő esélyű hozzáférésének biztosításáról.

Felek egyetértenek abban, hogy lehetőség szerint minden magyar állampolgár számára esélyegyenlőséget kell biztosítani a közösségi eseményekhez történő önálló hozzáférésben.

Jelen megállapodásban Felek egyetértenek abban, hogy a fogyatékossággal élő emberek számára a fogyatékosság típusától függetlenül, lehetőség szerint külön eszközök bevonásával kell támogatni az állami megemlékezéseken való részvételt.

**Az együttműködés területei**

A fentiekre figyelemmel Felek az alábbi közös vállalásokat teszik:

Szombathely Megyei Jogú Város Önkormányzata vállalja, hogy

* a nemzeti ünnepeken és a kiemelt fontosságú önkormányzati rendezvényeken a rendelkezésre álló eszközeivel hozzájárul a fogyatékossággal élő emberek részvételéhez, már az események tervezésekor törekszik a fogyatékossággal élő emberek speciális igényeinek figyelembe vételére,
* a nyilvános önkormányzati rendezvényeket, figyelemmel azok hagyományaira és jellegére, lehetőség szerint fizikailag akadálymentesített környezetben szervezi meg,
* az önkormányzati rendezvények tekintetében igény és lehetőség szerint megfelelő képesítéssel rendelkező jelnyelvi jeltolmács megbízásával biztosítja a siket emberek számára az egyenlő hozzáférést,
* igény és lehetőség szerint a rendezvénnyel kapcsolatos információk könnyen érthető formában való közzétételével segíti az értelmi fogyatékossággal élő embereket,
* a kiemelt városi rendezvényeket megelőzően megkeresi együttműködő partnereit, tájékoztatja őket a tervezett rendezvény helyszínéről, időpontjáról, programjáról, meghirdetésének módjáról,
* igény szerint alkalmat biztosít arra, hogy a Partnerek a szervezőkkel közösen mérjék fel az esemény tervezett helyszínét,
* Partner szervezeteinek előzetesen megküldött szakmai véleményét megvizsgálja és lehetőségeihez mérten figyelembe veszi.

Partnerek vállalják, hogy

* a rendezvények akadálymentessége és hozzáférhetősége érdekében együttműködnek Szombathely Megyei Jogú Város Önkormányzatával
* az egyes kiemelt városi rendezvények akadálymentesítésével kapcsolatos szakmai véleményüket az előzetesen leegyeztetett határidőig közlik,
* a kiemelt városi rendezvények előzetesen jóváhagyott programját és meghívóját saját kommunikációs felületeiken közzéteszik.

Felek az együttműködési megállapodással összefüggő vállalások teljesítése érdekében kapcsolattartót jelölnek ki.

Jelen megállapodást Felek átolvasták, az abban foglaltakkal egyetértenek és azt magukra nézve elfogadják.

Szombathely, 2017. május „ ”

 **Dr. Puskás Tivadar Bősze György polgármester elnök**

 **Oláh Jánosné Dr. Horváthné Németh Klára elnök elnök**

 **Dr. Kósa Ádám**

 **elnök**